
Përshkrim i shkurtër rreth Projekt Kodit Civil
Problemet kryesore të cilat i adreson Projekt Kodi Civil
Në kuadër të ndryshimeve legjislative për të përmisuar qasjen në drejtësi, fuqizimin e sundimit të ligjit, zbatimin më lehtë dhe efikas të legjislacionit dhe modernizimin e legjislacionit në përgjithësi në pajtim me legjislacionin e BE-së dhe praktikat më të mira ndërkombtare, bën pjesë edhe miratimi i Kodit Civil, i cili në masë të madhe e unifikon të drejtën civile si dhe përfshin risi të reja, të cilat reflektojnë ndryshimet e reja moderne.
Rregullimi aktual i çështjeve civile që tash i rregullon Projekt Kodi janë të rregulluara me ligje të veçanta, gjë që ka bërë që të paraqiten vështirësi në praktikë dhe si rezultat i kësaj arsyeje, Ministria e Drejtësisë e kishte vlerësuar se ishte koha për një rregullim sa më uniform dhe modern në një akt të vetëm, në Kodin Civil, i cili bëhet për herën e parë në Kosovë. Në librat respektive të tij, Projekt Kodi Civil përfshin dizpozita të këtyre ligjeve: Ligji për Marrëdhëniet e Detyrimeve, Ligjin për Pronësinë dhe të Drejtat Tjera Sendore, Ligjin për Familjen dhe Ligjin për Trashëgiminë.
Projekt Kodi Civil është i ndarë në 5 libra të veçanta, të cilat për dallim nga ligjet ekzistuese me të cilat rregullohen çështjet që i përfshin Projekt Kodi Civil, siguron konsistencë dhe koherencë mes tyre, ngase që të gjitha janë punuar dhe shqyrtuar njëkohësisht. 
Projekt Kodi Civil është i përbërë nga 5 Libra të veçanta, të ndara sipas çështjeve që i rregullon, të ndara si në vijim: 
· Libri 1 (Pjesa e Përgjithshme); 
· Libri 2 (Detyrimet);
· Libri 3 (Pronësia dhe të Drejtat Tjera Sendore);
· Libri 4 (Familja) dhe
· Libri 5 (Trashëgimia)
Ky Projekt Kod synon eliminimin e të gjitha mangësive dhe mbulimin e zbrazëtirave ekzistuese që i përmbajnë ligjet e veçanta. Po ashtu, në këtë kontekst, Projekt Kodi Civil synon kodifikimin e së drejtës civile dhe sigurimin e konsistencës sësaj, në mënyrë që të sigurojë zbatim sa më të lehtë të tij në praktikë, të cilat janë evidentuar nëpër ligjet e veçanta, të cilat kanë rregulluar çështjet tash më të inkoroporuara në Projekt Kodin Civil.
Projekt Kodi Civil do të shërbej si model dhe është në harmoni të plotë me standardet ndërkombëtare dhe praktikat më të mira evropiane.

Dokumentet zyrtare që autorizojnë përgatitjen e Kodit Civil
Krijimi i një sistemi të drejtësisë, të paanshëm, transparent, llogaridhënës dhe para se gjithash të përgjegjshëm, mbetet prioritet i lartë i Ministrisë së Drejtësisë. 

Në këtë aspekt, identifikimi i veprimeve prioritare në raport me hartimin, plotësimin dhe ndryshimin e politikave, rrjedhimisht akteve ligjore dhe nënligjore brenda mandatit kushtetues dhe ligjor të Ministrisë së Drejtësisë, është në harmoni të plotë edhe me nevojën për adresimin  e obligimeve institucionale për zbatimin e Planit Kombëtar për zbatimin e MSA-së, si dhe në pajtim me objektivat strategjike të Qeverisë së Republikës së Kosovës dhe Ministrisë së Drejtësisë.

Hartimi i Kodit Civilështë prioritet dhe pjesë e Planit Vjetor të Punës së Qeverisë, si dhe planit legjislativ të Ministrisë se Drejtësisë.
Një ndër sfidat më të mëdha të zhvillimit të mëtutjeshëm të Kosovës është sundimi i ligjit dhe efikasiteti kuptimplotë i sistemit ligjor. Prandaj, nuk mund të anashkalohet rëndësia e nxjerrjes së një Kodi Civil, rëndësia e të cilit qëndron edhe në adresimin e çështjeve të së drejtës civile si ajo e detyrimeve, pronësisë dhe të drejtave tjera sendore, familjes dhe trashgimisë.

Duke marrë parasysh atë që u tha më lart, nevoja për adresimin e kësaj çështje në drejtim të hartimit të Projekt Kodit Civil është imediate. Realizimi i Kodit të këtillë do jetë në pajtim me standardet ndërkombëtare si dhe do jetë në harmoni të plotë me praktikat më të mira evropiane, gjë e cila përtej çdo dyshimi do ndihmojë në rrugën evropiane të Kosovës. 

Nga aspekti procedural, draft Kodi është hartuar sipas Rregullores së Punës së Qeverisë dhe Udhëzimit Administrativ për Standardet e Hartimit të Akteve Normative.
Objektivat që synohet të arrihen me këtë Kod
Synimi i këtij Kodi është krijimi i një infrastrukture ligjore të së drejtës civile sa më unike, të përmbledhura në Kod, në vend të ligjeve të veçanta, në mënyrë që kjo fushë të jetë e rregulluar në mënyrë sa më uniforme, moderne si dhe të eliminohen vështirësitë dhe të mbulohen zbraztësirat ekzistuese të identifikuara.
Një rëndësi e veçantë i kushtohet Librit 1, përkatësisht Pjesës së Përgjithshme, e cila bëhet për herë të parë në Republikën e Kosovës, e cila ka për qëllim të krijoj parimet e përgjithshme të cilat nuk kanë qenë mirë të rregulluara me ligjet në fuqi ose kanë qenë të shpërndara dhe të pa harmonizuara, respektivisht kontradiktore njëra me tjetren. Prandaj, Pjesa e Përgjithshme shërben për krijimin dhe harmonizimin rregullave të përgjithshme për Kodin Civil, pra edhe për Librat tjerë të Kodit. Kurse parimet dhe rregullat e veçanta rregullohen me Librat tjerë të Kodit.
Vëmendje e posaçme i është kushtuar edhe librave tjerë të Kodit, me ç’rast tek Libri 2 (Detyrimet), mes tjerash është lënë mundësia që kontratat komerciale të rregullohen në të ardhmen me Kodin Tregtar, ngase natyra e tyre mund të kërkoj ndryshim/plotësime legjislative, përkundër Kodit Civil që synon të jetë më stabil dhe imun ndaj ndryshime të shpeshta. Tek Libri 3 (Pronësia dhe të Drejtat Tjera Sendore), përkufizohet pronësia, llojet e saj, titujt e fitimit të pronësië, regullohet kufizimi i të drejtave pronësore përmes të drejtave fqinjësore, fitimi i tëdrejtave pronësore në paluajtshmëri nga të huajt, thjeshtësimi i dispozitave që rregullojnë parashkrimin fitues, etj. 
Tek Libri 4 (Familja), ndër tjerash, është bërë përkufizimi i martesës dhe bashkëjetesës,është rregulluar mundësia për marrëveshje paramartesore ose martesore, ndërsa gjithashtu është përcaktuar se bashkësitë e regjistruara civile ndërmjet personave me sekse të njëjta janë të lejuara. Kushtet dhe procedura regullohen me ligi të veçantë. Ky libër përfshin edhe dispozita të veçanta që avancojnë të drejtat e fëmijëve dhe mbrojtjen e tyre, në pajtim me Konventën për të Drejtat e Fëmijëve si dhe dispozita për rregullimin e marrëdhënieve pasurore mes anëtarëve të bashkësisë familjare, ndërsa që në Librin 5 (Trashëgimia), përfshihen dispozita për testamentin noterial dhe mbrojtjen e pasardhsëve në rastin kur trashëgimtari heq dorë nga trashëgimi.
Projekt–Kodi Civil i Republikës së Kosovës, bazohet në parimet kushtetuese të shtetit të së drejtës, të barazisë përpara ligjit si dhe është hartuar në përputhje me standardet evropiane dhe shënon një hap përpara në reformimin e drejtësisë në Republikën e Kosovës. 
Qëllimi i konsultimit
Përmes procesit të konsultimeve me publikun, synohet transparenca dhe ofrohet mundësia e pjesëmarrjes së publikut dhe palëve të interesuara në procesin e hartimit të Projekt Kodit Civil. Në fazat më të hershme të hartimit të draftit janë përfshirë palët e interesit të cilat kanë interes ose ndikim në hartimin e politikave dhe legjislacionit në këtë fushë.

Faza e konsultimit më publikun bëhet përmes metodave të ndryshme, përfshirë Platformën Elektronike për konsultimet publike dhe takime direkte më palë të interesit, ku do të përfshihen të gjitha institucionet, organizatat e shoqërisë civile dhe të gjitha kategoritë e shoqërisë të cilët mund të japin kontributin e tyre për shqyrtimin dhe avancimin e legjislacionit në këtë fushë.

Kontribut të rëndësishëm mund të japin edhe organizatat ndërkombëtare në Kosovë dhe ekspertët e projekteve të ndryshme të asistencës teknike në institucionet e Republikës së Kosovës.  

Ministria e Drejtësisë është e përkushtuar që të krijoj hapësirë të nevojshme dhe të mjaftueshme për konsultime publike, gjithsesi në periudha të ndryshme, varësisht prej fazës së procesit.

Temat e konsultimit dhe shqyrtimi i opcioneve
Komentet dhe rekomandimet për Projekt Kodin Civil mund të jepen për secilën çështje të përfshirë në këtë Projekt Kod përmes Platformës Elektronike për konsultimet publike në pjesën ku ofrohen komentet e përgjithshme dhe specifike.  
Komentet dhe kontributet mund të paraqiten më poshtë në përmbledhjen e opcioneve të shqyrtuara të cilat mund të orientojnë palët e interesit dhe kanë për qëllim të lehtësojnë procesin e konsultimitdhe identifikimin e çështjeve më kryesore për t’u komentuar.  

	Temat e konsultimit
	Rregullimi me Projekt Kodin Civil
	Ju lutem komentoni për secilin temë

	Tema 1: 
Pjesa e parimeve bazë të Projekt Kodit Civil
	Libri i 1 (Pjesa e Përgjithshme) bëhet për herë të parë dhe këtu përfshihetrregullimi i parimeve bazë që do të vlejnë për kodin si pjesë parimore. Mes tjerash, në këtë libër, përcaktoheninstitutet e së drejtës civile sikurse që janë: prezumimi mirëbesimit, interpretimi, analogjia, subjektet, sendet dhe kafshët, punët juridike, përfaqësimi dhe parashkrimi, të cilat pritet që të lëhtësojnë zbatimin e legjislacionit civil dhe eliminimin e paqartësive dhe mbulimin e zbrazëtirave nga praktika.
Po ashtu, në këtë pjesë të Kodit, parashihet që të huajt gëzojnë të njëjtat të drejta dhe detyrime që u njihen shtetasëve të Kosovës, përveç nëse parashihet ndryshe me ligje të veçanta. Ky rregullim shpreh hapjen edhe më tëj të Kosovës ndaj lëvizjes tejkufitare, qoftë të kapitalit, qoftë të të drejtave tjera civilo-juridike, normalisht nëse një gjë të tillë nuk e parashohin ndryshe ligjete veçanta.
	

	Tema: 2
Ndarja e kontratave komerciale nga Libri për Detyrimet
	Hyrja në fuqi e Kodit Civil e shfuqizon Ligjin për Marrëdhëniet e Detyrimeve sepse pjesa dërmuese e kontratave të natyrës komerciale janë lënë jashtë kodit civil. Megjithatë, në dispozitat kalimtare të Kodit, theksohet se dispozitat e Ligjit për Marrëdhëniet e Detyrimeve do të vazhdojnë të zbatohen deri në miratimin e ligjeve të veçanta apo Kodit Tregtar sa i përket letrave me vlerë; normës statutore të fajdesë, vonesës dhe kamatës tjetër; kontratëssë licencës; kontratës për komisionin; kontratës për përfaqësimin tregtar; kontratëssë ndërmjetësimit; kontratëssë transportit; asignacionit; kontratës së sigurimit; kontratës për organizimin e udhëtimit (aranzhmanet turistike) dhe kontratës ndërmjetësuse për udhëtimin.
Mundësia e rregullimit të këtyre çështjeve me Kod Tregtar apo ligje të veçanta është lënë, ngase natyra e tyre mund të kërkoj ndryshim/plotësime legjislative, përkundër Kodit Civil që synon të jetë më stabil dhe imun ndaj ndryshime të shpeshta.
	

	Tema 3: 
Dëmi dhe përgjegjësia deliktore
	Kodi civil rregullon shkaktimin e dëmit si burim të dytë të marrëdhënive të detyrimeve. Rregullimi në Kod, qartëson në mënyrë detale dispozitat lidhur me dëmin, bazat e përgjegjësisë, dëmin e ardhshëm, dëmin e padrejtë, kërkesën për mënjanimin e rrezikut të dëmit, kërkesen që të pushohet me shkeljen e të drejtave të personalitetit. Megjithatë, risi në këtë kapitull janë se tashmë janë rregulluar dëmi i ardhshëm, dëmi i padrejtë, përgjegjësia e personave me aftësi të përkohshme për gjykim, përgjegjësia e shkollave dhe organeve/intirucioneve tjera.
	

	Tema 4: 
Pasurimi i pa bazë

	Kodi civil përmban dispozita të përgjithshme për kuptimin dhe rastet e pasurimit pa bazë. Kështu, sipas këtij instituti juridik secili person që pasurohet pabazë në dëm të tjetrit është i detyruar t’i kthejë ato që i ka marrë ose ta zhdëmtojë ndryshe tjetrin për humbjen e tij. Për më shumë, në bazë të këtyre rregullave pasurimi është i pabazë kur personi i pasuruar nuk ka të drejtë në pasurim ndaj personit në disavantazh në bazë të një kontrate apo akti tjetër ligjor, vendimi të gjykatës, ose në bazë të ligjit.
	

	Tema 5: 
Shprehja e njëanshme e vullnetit (premtimi publik)
	Kodi Civil e bën në mënyrë të qartë se premtimi i njëanshëm për të kryer një obligim është detyrues për personin që e bën premtimin në rastet e parashikuara me ligj. Poashtu, kodi e sqaron kuptimin dhe efektin juridik të premtimit publik dhe se është detyrues për premtuesin.
	

	Tema 6: 
Shuarja vullnetare dhe kundër vullnetare e detyrimeve

	Kodi, në Librin e 2, i rregullon disa forma të shuarjes së detyrimeve. Kodi parasheh qëdetyrimet shuhen me përmbushje të detyrimeve. Kodi rregullon forma tjera të shuarjes së detyrimit si kompensimi;  falja e borxhit;  përtrirja;  konfondimi;  pamundësia e përmbushjes;  mohimi i ndërsjellë; skadimi dhe njoftimi i shuarjes si dhe vdekja.
	

	Tema 7: 
Përkufizimi i pronësisë, llojet dhe titujt për fitimin e saj.

	Në pjesën e 3 të Kodit Civil, përkatësisht në Librin 3, përkufizohet pronësia si e drejta e tërësishme mbi një send. Pronari mund të disponojë me sendin sipas vullnetit të tij, veçanërisht atë ta posedojë dhe ta shfrytëzojë, ta tjetërsojë dhe të përjashtojë të tjerët nga çfarëdolloj ndikimi, përderisa nuk është në kundërshtim me ligjin ose me të drejtat e një personi tjetër.
Po ashtu, në kuptim të Kodit Civil dhe ligjeve të veçanta, theksohen llojet e pronësisë në Republikën e Kosovës, ajo publike dhe private. 
E dreja e pronësisë sipas rregullimit të paraparë në këtë libër të Kodit, mund të fitohet në bazë të punës juridike, trashëgimisë, vendimit gjyqësor, vendimit të organit administrative dhe në bazë të ligjit. Pra, ky libër për herë të parë, i rregullon titujt për fitimin e pronësisë, gjë e bën më të lehtë zbatimin, pasi që të gjithë titujt ligjor për fitimin e pronësisë (derivative dhe origjinere) rregullohen në mënyrë të qartë.  
Dallimi i vetëm në këtë pjesë si më esencial nga Ligji për Pronësinë dhe të Drejtat Tjera Sendore është rregullimi i fitimittë pronësisë mbi kafshët e egra.
	

	Tema 8: 
Kufizimi i të drejtave pronësore përmes të drejtave fqinjësore
	Kufizimi i të drejtave pronësore, përmes të drejtave fqinjësore në masë të madhe kanë mbetur të ngjashme me ato që kanë ekzistuar në Ligjin për Pronësinë dhe të Drejtat Tjera Sendore.Ndryshimet kryesore në Kod mbi të drejtat fqinjësore përfshijnërregullimin për kalimin e domosdoshëm. Sipas këtij rregullimi, është thënë shprehimisht që kalimi i domosdoshëm është “i përkohshëm”. Kjo për faktin se dispozitat mbi kalimn e domosdoshëm siç kanë qenë, lënë shumë hapësirë për interpretim, dhe në përmbajtje nuk kanë pasur shumë dallime me servitutin sendor, përveç faktit që kalimi i domosdoshëm nuk regjistrohet. Prandaj, me përfshirjen e fjalës “i përkohshëm” do të nënkuptohet se kalimi i domosdoshëm do të aplikohet vetëm kur përkohësisht subjektet nuk kanë qasje në rrugë si rezultat i bllokimit apo të ngjashme.
	

	Tema 9: 
Fitimi i të drejtave pronësore në palujatshmëri nga të huajt

	Kodi Civil, mundëson që personat e huaj mund të fitojnë të drejta sendore, përveç kur parashikohet ndryshe me ligj të veçantë. Kjo lejohet edhe me Kushtetutë, ndërkohë që rregullimi në Kod e mundëson këtë, përpos rasteve kur parashihet ndryshe me ligj. Kjo pritet të ndikojë edhe në inkurajimin e investimeve të huaja në Kosovë dhe do të ndikojë Kosova të intregrohet edhe më shumë në ekonominë globale.
	

	Tema 10: 
Thjeshtësimi dhe rregullimi i dispozitave që mbulojnë parashkrimin fitues, përfshirë rregullimin e pezullimit dhe ndërprerjes së parashkrimit
	Dispozitat e Librit për Pronësinë dhe të Drejtat Tjera Sendore të Kodit Civil që mbulojnë pjesën e fitimit të pronësisë me parashkrim fitues janë më të qarta, më të organizuara dhe janë zgjeruara. Mes tjerash, me këtë libër përcaktohet se në mënyrë që të lejohet parashkrimi fitues, një person duhet ta ketë sendin në posedim të vazhdueshëm dhe të pandërprerë, të qetë, publikisht dhe të qartë. Fitimin i pronësisë me parashkrim fitues në paluajtshmëri është modifikuar në atë mënyrë që është përfshirë edhe afati prej 10 vitesh i fitimit të pronësisë me parashkrim fitues kur personi krahas posedimit të pandërprerë dhe me mirëbesim ka edhe një titull të vlefshëm juridik mbi të cilin e bazon posedimin pronësor.
Po ashtu, edhe rregullimi i fitimittë pronësisë me parashkrim fitues përmes regjistrimit në regjistrin e të drejtave në paluajtshmëri është ndryshuar. Tani afati i parashkrimit është zgjatur në 30 vite krahasuar me 20 vite sa ishte më herët.
Sa i përket rregullimit të pezullimit dhe ndërprerjessë parashkrimit,këto janë risi të futura në kuadër të draftit të Kodit Civil. Në mungesë të dispozitave të tilla në të kaluarën, Gjykatat kanë zbatuar me analogji dispozitat e Ligjit për Marrëdhëniet e Detyrimeve përkitazi me pezullimin dhe ndërprerjen e afatit të parashkrimit të kërkesave nga marrëdhëniet e detyrimeve.
	

	Tema 11: 
Regjistrimi i detyrueshëm i të drejtave në pronën e paluajtshme

	Risi në draft Kodin Civil, në kuadër të Librit 3, janë edhe dispozitat që parashohin situatat kur dikush ka fituar të drejtën e pronësisë sipas një vendimi të organit shtetëror. Kur janë në pyetje paluajtshmëritë, dispoztiatparashohin qartë që edhe në rastin e vendimit gjyqësor, apo vendimit të organit tjetër shtetëror, regjistrimi në regjistrin e paluajtshmërive është i detyrueshëm.
	

	Tema 12: 
Rregullimi më i mirë i dispozitave për pengun, hipotekën, servitutet dhe të drejtën e ndërtimit

	Në kuadër të Librit për Pronësinë dhe të Drejtat Tjera Sendore, janë rreguluar të drejtat e sigurimit sendor, duke përfshirë pengun dhe llojet e tij dhe hipotekën. Dispozitat e kësaj pjese janë përpunuar dhe avancuar krahasuar me dispozitat e Ligjit për Pronësinë dhe tëDrejtat Tjera Sendore në fuqi. Përveç ndryshimit në strukturën dhe organizimin e tyre, këto dispozita janë plotësuar me risi me qëllim të zbatimit më të lehtë dhe më të mirë në praktikë.
Dispozitat e kësaj pjese të Librit për Pronësinë dhe të Drejtat Tjera Sendore sa i përket servituteve nuk kanë pësuar ndonjë ndryshim qenësor nga përmbajtja e tyre krahasuar me ato të ligjit në fuqi. Megjithatë, edhe në këtë pjesë është bërë një riorganizim i dispozitave, kryesisht për t’i organizuar ato më mirë si servitute personale dhe servitute sendore. 
Sa i përket tëdrejtëssë ndërtimit, edhe përmbajtja e të drejtës së ndërtimit, e përfshirë në kuadër të dispozitave të Kodit Civil nuk ka ndryshuar në masë të madhe nga ajo e Ligjit për Pronësinë dhe të Drejtat Tjera Sendore, me përjashtim te shuarja e të drejtës së ndërtimit ku ka disa ndryshime.
	

	Tema 13: 
Përkufizimi i martesës dhe bashkëjetesës dhe format tjera të unionit civil

	Tek Libri 4 (Familja), ndër tjerash, është bërë përkufizimi i martesës dhe bashkëjetesës, ndërsa gjithashtu është përcaktuar se bashkësitë e regjistruara civile ndërmjet personave me sekse të njëjta janë të lejuara. Kushtet dhe procedura regullohen me ligi të veçantë.
	

	Tema 14:
Marrëveshja paramartesore ose martesore
	Në Librin e Kodit për Familjes, parashihet mundësia për marrëveshje paramartesore ose martesore lidhur me pasurinë e fituar gjatë martesës dhe se kjo marrëveshje për regjimin pasuror mund të bëhet para lidhjes së martesës, ose gjatë martesës në cdo kohë, për pasurinë e fituar gjatë martesës. Po ashtu, ky rregullim përcakton se personi i cili është i paaftë për të vepruar nuk mund të hyjë në marrëveshje martesore. Libri përcakton edhe formën dhe vërtetimin noterial të marrëveshjes dhe detyrat e noterit me rastin e përpilimit të kontratës paramartesore dhe martesore. 
	

	Tema 15:
Avancimi i të drejtave të fëmijëve dhe mbrojtjes së tyre, në pajtim me konventat ndërkombëtare për mbrojtjen e të drejtave të fëmijëve 

	Në Librin e Kodit Civil për Familjen janë përfshirë dispozita që rregullonjë parimet për mbrojtjen e fëmijëve. Rregullimi tillë është mbështetur në të drejtën ndërkombtare që mbrojnë të drejtat e fëmijëve dhe janë marrë për bazë edhe vendimet e Gjykatës së Strasburgut për mbrojtjen e të drejtave të fëmijëve.
Duhet theksuar se ky rregullim sjell risi për shkak se përcakton se mendimi i fëmijës, i cili ka mbushur moshën 6 vjeçare duhet të merret parasysh nga gjykata në çdo rast kur vendoset për interesin e fëmijës. Për fëmijën nën moshën 6 vjeçare gjykata e merr mendimin e tij me metoda të përshtatshme në seancë ose jashtë seance sa herë që e konsideron të nevojshme. Mendimi i fëmijëve mbi 6 vjet është i detyrueshëm për gjykatat, ndërsa mendimi i fëmijëve nën 6 vjet vetëm në rastet kur gjykatat e konsiderojnë të nevojshme. Për dallim nga dhënia e mendimit të fëmijut, me dispozitat e këtij libri janë paraparë edhe rastet kur kërkohet pëlqimi i fëmijut për çështje të caktuara. Në këto raste, është zvogëluar mosha për dhënien e pëlqimit nga 14 vjet në 10 vjet, si për shembull te rasti i adoptimit. Për lejimin e adoptimit të fëmijut të moshës 10 vjeçare apo më shumë kërkohet edhe pëlqimi i atij fëmiju. 
Librirregullon mes tjerash edhe kthimin e fëmijëve në banim të përbashkët me prindërit në rastet kur fëmija nuk jeton me ata ose mbahet nga persona të tjerë. Fëmijët ndodh të mbahen pa të drejtë nga persona të tjerë sidomos në rastin e rrëmbimit të tyre dhe për këtë pjesë të rregullimit është marrë parasysh edhe Konventa e Hagës për aspektet civile të rrëmbimit ndërkombëtar të fëmijëve.  
	

	Tema 16: 
Marrëdhëniet pasurore të anëtarëve të Bashkësisë familjare

	Në kuadër të Librit për Familjen të Kodit Civil,  përkufizohet bashkësia familjare, ku shprehimisht përcaktohet se cilët persona përfshihen në Bashkësinë familjare, respektivisht konsiderohen anëtarë të Bashkësisë familjare. Po ashtu, në këtë kontekts, përcaktohet se si do të fitohet pronësia në paluajtshmëri dhe në sendet e luajtshme. Sipas këtij rregullimi, kërkohet që prona e paluajtshme e fituar gjatë kohëzgjatjes së bashkësisë familjare duhet të regjistrohet me dokument noterial në bazë të të cilit do të bëhet edhe regjistrimit në Regjistrin për regjistrimin e të drejtave në paluajtshmëri. 
Me aktin noterial do të përcaktohet se cila paluajtshmëri është e përbashkët dhe në bazë të kësaj marrëveshjeje do të përcaktohen edhe titullarët e pronësisë së përbashkët. Ndërsa, prona e luajtshme e fituar gjatë bashkësisë familjare nga cilido anëtar i bashkësisë familjare do të jetë në pronësi dhe përdorim të atij anëtari të bashkësisë familjare i cili e ka fituar pronën e luajtshme. Mirëpo, parashihet se ndarja e pronësisë së përbashkët e pronës së luajtshme dhe të paluajtshme familjare duhet të bazohet në marrëveshjen e bashkësisë familjare. 
Kjo nënkupton se bashkësia familjare do të ketë një marrëveshje që do të mundësojë edhe mënyrën e ndarjes së pronësisë së përbashkët. Qëllimi i këtij rregullimi është që paraprakisht për çdo gjë që ka të bëjë me çështjet pronësore të ketë marrëveshje me shkrim. 
	

	Tema 17: 
Testamenti noterial dhe dorëzimi i testamentit për ruajtje në gjykatë apo te noteri

	Në kuadër të Librit 5, si libër i fundit i Kodit Civil është rregulluar trashëgimia. Në frymen e ligjeve si ai për noterinë dhe trashëgiminë, në kuadër të Kodit parashihet edhe testamenti noterial krahas atij gjyqësor. 
Në rast se testatori nuk është në gjendje të lexojë testamentin që ia ka përpiluar gjyqtari ose noteri,ia lexon testatorit në praninë e dy dëshmitarëve. Testatori pastaj në praninë e po këtyre dëshmitarëve e nënshkruan testamentin ose e vë në të shenjën e gishtit të vet, pasi të deklarojë se ky është testamenti i tij.
Libri 5 i mundëson testatoritqë tët’ia besojë për ruajtje gjykatës apo noterit testamentin e bërë me dorën e vet, testamentin me shkrim në prani të dëshmitarëve ose testamentin gjyqësor apo noterial në zarf të hapur ose të mbyllur.Kur testamenti bëhet në gjykatë apo te noteri, gjykata apo noteri mbanë regjistër të veçantë për testamente.
	

	Tema 18: 
Mbrojtja e pasardhësve në raste kur trashëgimtari heq dorë nga trashëgimi

	Sa i përket heqjes dorë nga trashëgimia, e të cilën zakonisht në praktikë e shfrytëzojnë gjinia femërore në favor të asaj mashkullore, më shumë si pasojë e vetëdijes së pamjaftueshme dhe si pasojë e të drejtës zakonore dhe marrëdhënieve tradicionale brenda familjes dhe shoqërisë, e më pak nga mos zbatimi i ligjit,bazuar në rregullimin e ri sipas Librit 5, tani heqja dorë nga trashëgimia vlen vetëm për trashëgimtarin që heq dorë dhe jo edhe për pasardhësit e tij, e që dallon nga ligjit aktual, sipas të cilit heqja dorë vlen edhe për pasardhësit e atij që ka hequr dorë. 
Po ashtu, sipas këtij libri, pasardhësit e trashëgimtarit që heq dorë vetëm për vete, të cilët do të trashëgojnë në vend të tij, mund të heqin dorë nga trashëgimia sipas të njëjtave rregulla si çdo trashëgimtar i menjëhershëm.
	





Hapat që pasojnë procesi e konsultimit
Pas finalizimit të procesit të konsultimit publik të këtij Projekt Kodi, kontributet e pranuara do të shqyrtohen me grupin punues. Si rezultat i punës së shqyrtimit të kontributeve dhe rekomandimeve të konsultimit do të hartohet drafti i përditësuar i Kodit. 
Ministria e Drejtësisë do të hartojë Raportin e Konsultimit i cili do të përfshijë informatat për procesin e konsultimit, palët e konsultuara, metodat e përdorura gjatë konsultimit dhe informata tëdetajuara për to, pjesmarrjen e publikut në proces të konsultimit dhe komentet e pranuara. 
Po ashtu, në Raport do të ofrohen informata për secilin koment që është marrë parasysh, sqarimet dhe arsyetimi për secilin koment që nuk është marrë parasysh. Raporti do të jetë i qasshëm për publikun brenda një kohe sa më të shkurtër pas përfundimit të procesit të konsultimit dhe finalizimit të Kodit.

Ku dhe si duhet t’i dërgoni kontributet tuaja me shkrim
Afati përfundimtar i dorëzimit të kontributit me shkrim në kuadër të procesit të konsultimit për Projekt Kodin Civil bëhet përmes platformës elektronike të konsultimeve publike ose në e-mail adresën: valmira.uka@rks-gov.net dhe arlinda.alshiqi@rks-gov.net, jo më larg se deri me datën 16 nëntor 2026, ora 16:00.

